L'article 5 de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn preveu que el territori de Catalunya es divideix en quatre tipus de zones de protecció en funció de la vulnerabilitat del medi nocturn a la contaminació lumínica.
El Mapa de la protecció envers la contaminació lumínica a Catalunya és l'instrument que reflecteix aquestes zones.
El 19 de desembre de 2007, es va aprovar el Mapa de la protecció envers la contaminació lluminosa a Catalunya.
Aquest Mapa va establir la zonificació del territori segons els criteris establerts pel Decret 82/2005, de 3 de maig, pel qual s'aprova el Reglament de desenvolupament de la Llei 6/2001, que era vigent en aquell moment, i d'acord amb el planejament urbanístic de l'any 2006.
El 27 d'agost de 2015, es va publicar el Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn, que va entrar en vigor el 27 de novembre de 2015 (DOGC núm. 6944, de 27.8.2015).
El Decret 190/2015, de 25 d'agost, en la disposició addicional setena, estableix que en el termini de dos anys des de la seva entrada en vigor, el conseller o la consellera competent en matèria de medi ambient ha d'aprovar un nou Mapa de la protecció envers la contaminació lumínica a Catalunya, o la modificació del Mapa actualment vigent.
L'article 5 del Decret 190/2015, 25 d'agost, defineix els nous criteris de zonificació en funció de la vulnerabilitat del medi nocturn envers la contaminació lumínica.
L'article 7 del Decret 190/2015, de 25 d'agost, estableix que el departament competent en matèria de medi ambient elabora i tramita el Mapa, amb participació dels ajuntaments i, un cop aprovat, comunica a cada ajuntament la zonificació del seu terme municipal i publica i difon el Mapa.
El mateix article també estableix els supòsits i procediment de modificació d'aquest.
El Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya, estableix que el Departament de Territori i Sostenibilitat és el competent en matèria de planificació i qualitat ambiental (DOGC núm. 7623- 21.5.2018).
La Direcció General de Qualitat Ambiental i Canvi Climàtic ha elaborat una proposta de Mapa de la protecció envers la contaminació lumínica, ha donat audiència als ajuntaments i ha valorat les propostes i al·legacions que s'han presentat, i ha incorporat al Mapa els canvis que s'han informat favorablement.
L'11 de juny de 2018, la directora general de Qualitat Ambiental i Canvi Climàtic proposa aprovar el Mapa de la protecció envers la contaminació lumínica a Catalunya.
Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
Article 5, article 7 i disposició addicional setena del Decret 190/2015, de 25 d'agost, de desplegament de la Llei 6/2001, de 31 de maig, d'ordenació ambiental de l'enllumenament per a la protecció del medi nocturn.
Decret 1/2018, de 19 de maig, de creació, denominació i determinació de l'àmbit de competència dels departaments de l'Administració de la Generalitat de Catalunya.
Aprovar el Mapa de la protecció envers la contaminació lumínica a Catalunya que consta en l'annex.
Deixar sense efecte el Mapa de la protecció envers la contaminació lluminosa a Catalunya, aprovat per la Resolució del conseller de Medi Ambient i Habitatge, de 19 de desembre de 2007.
Notificar a tots els ajuntaments de Catalunya l'aprovació del Mapa.
Publicar el Mapa al web del Departament de Territori i Sostenibilitat [URL] i al portal de la Transparència.
Ordenar la publicació de la present Resolució al Diari Oficial de la Generalitat de Catalunya i al Portal de la Transparència.
Contra aquesta Resolució, que exhaureix la via administrativa, es pot interposar recurs potestatiu de reposició davant el mateix òrgan que l'ha dictat, de conformitat amb el que preveu l'article 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, en el termini d'un mes comptador a partir de l'endemà de la seva publicació al Diari Oficial de la Generalitat de Catalunya, o bé directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya, en el termini de dos mesos comptadors des de l'endemà de la publicació d'aquesta Resolució al Diari Oficial de la Generalitat de Catalunya, de conformitat amb les previsions de l'article 123 de la Llei 39/2015, d'1 d'octubre, i dels articles 10, 25 i 46 de la Llei 29/1998, de 13 de juliol, reguladora de la jurisdicció contenciosa administrativa, sens perjudici que es pugui interposar qualsevol altre recurs que es consideri procedent.